นักวิเคราะห์จีนตอบโต้รัฐมนตรีต่างประเทศสหรัฐว่าจีนมิได้ต้องการบุกรุกประเทศเพื่อนบ้านในทะเลจีนใต้ดังที่สหรัฐตั้งสมมติฐานไว้
นักวิเคราะห์จีนเชื่อว่าสหรัฐผูกเรื่องข้อพิพาทในทะเลจีนใต้เข้ากับเรื่องเสรีภาพในการเดินเรือเพื่อเป็นข้ออ้างกลับเข้ามีส่วนร่วมในเอเซีย
นักวิเคราะห์ด้านนโยบายต่างประเทศของจีนออกมาตอบโต้ต่อคำกล่าวของรัฐมนตรีว่าการกระทรวงการต่างประเทศสหรัฐ Hillary Clinton ที่บอกว่าจะสนับสนุนฟิลิปปินส์ในข้อพิพาทกับจีนเรื่องทะเลจีนใต้ หมู่เกาะ Spratly ในทะเลจีนใต้คือประเด็นสำคัญในความขัดแย้ง เชื่อกันว่าบริเวณดังกล่าวมีน้ำมันและก๊าซธรรมชาติซ่อนอยู่ จีน บรูไน มาเลเซีย ฟิลิปปินส์ เวียดนามและไต้หวันต่างอ้างกรรมสิทธิ์ครอบครองบางส่วนหรือทั้งหมดของหมู่เกาะ Spratly นอกจากนี้หมู่เกาะ Spratly ตั้งอยู่ใกล้เส้นทางเดินเรือสำคัญ ทางรัฐบาลสหรัฐจึงกังวลว่าต่อไปเรือจากสหรัฐอาจไม่สามารถเดินทางผ่านน่านน้ำแถบนั้นได้อย่างเสรี ด้านอดีตฑูตจีนประจำอังกฤษ Ma Zhengang ชี้ว่าเขาไม่เห็นว่าประเด็นเรื่องการเดินเรืออย่างเสรีผ่านทะเลจีนใต้จะเป็นปัญหาแต่อย่างใด แต่เชื่อว่าสหรัฐพยายามผูกเรื่องนี้เข้ากับข้อพิพาทที่เกิดขึ้นเพื่อกลับเข้ามามีส่วนร่วมในเอเซีย โดยบรรดาประเทศที่เกี่ยวข้องโดยตรงกับข้อพิพาทต่างหวังว่าสหรัฐจะยื่นมือเข้ามายุ่งเกี่ยวเพราะจะทำให้มีอำนาจต่อรองกับจีนมากยิ่งขึ้นเกี่ยวกับเรื่องหมู่เกาะ Spratly ในขณะเดียวกันนักวิเคราะห์บางคนเชื่อว่าท่าทีของจีนในการรับมือข้อพิพาทหมู่เกาะ Spratly อาจเป็นการสื่อความหมายโดยนัยถึงการรับมือข้อพิพาทด้านพรมแดนในส่วนอื่นๆ รวมถึงพรมแดนติดกับอินเดีย คุณ Amer Latif แห่ง Center for Strategic and International Studies ในกรุงวอชิงตันกล่าวว่ารัฐบาลอินเดียกำลังจับตามองความคืบหน้าในทะเลจีนใต้อย่างใกล้ชิด เพราะเชื่อว่าการกระทำของจีนในเรื่องนี้อาจบ่งชี้ถึงนโยบายต่อไปของจีนในการแก้ไขปัญหาพรมแดนด้านที่ติดกับอินเดีย ซึ่งหากจีนมีท่าทีตอบสนองเป็นปฏิปักษ์ต่อประเทศเพื่อนบ้านในทะเลจีนใต้ นั่นอาจเป็นสัญญาณที่ไม่ดีสำหรับอินเดียเช่นกัน จีนและอินเดียต่อสู่ทำสงครามบริเวณแนวพรมแดนเมื่อปี พ.ศ. 2505 ขณะนี้ทั้งสองประเทศกำลังพยายามเจรจาแก้ไขข้อขัดแย้งดังกล่าว แต่ดูเหมือนการจัดการปัญหาอย่างสันติจะไม่เกิดขึ้นเร็วนักเมื่อมีรายงานว่าทั้งสองประเทศเพิ่มกำลังทหารตามแนวพรมแดนในประเทศตน